伍崇曜

伍崇曜，本名元薇，字良輔，號紫垣，商名紹榮，係清朝商人伍秉鑑嘅第五個仔，廣州十三行怡和行第五任行商，十三行總商，伍氏入粵七世祖。佢曾經係全球最有錢嘅商人之一，屬「買辦」階層，善於喺清朝廷同英國人之間旋，喺世界上有一定影響力。當時廣東人認為佢同外國佬勾結，將佢當成漢姦。

伍崇曜身兼商人、藏書家、刻書家，喺主管怡和行嘅同時，出錢刻錄珍貴典籍，包括《粵雅堂叢書》、《楚庭耆舊遺詩》等。

生平 
道光三年，伍崇曜以童生嘅身份入縣學。
道光十一年，英國紅毛番為咗做生意方便，想響珠江邊搭一個碼頭，叫怡和行派人出面同官府講呢件事，於是伍崇曜就去廣東官府講。當時嘅廣東巡撫聽到之後，嬲到想殺伍崇曜，嚇到佢二哥伍受昌跪響地下個幾鐘，收尾粵海關嘅監督來求情，伍崇曜先唔使死。
道光十三年，伍受昌病死，伍崇曜接手怡和行。
道光十八年，伍崇曜收到風，知林則徐會來十三行禁煙，就靜靜雞同義律、旗昌行講。
道光十九年，林則徐來廣州，話伍崇曜包庇外國鴉片交易。於是伍崇曜同鴉片商販打同通，求其收繳咗1037箱鴉片送去官府呃林則徐。林則徐知道呢單嘢之後，抓伍崇曜痞監，跟住又放返佢。
道光二十年，懿律、義律率領英國「遠征軍」艦隊去大沽口威脅朝廷，要求懲辦林則徐、鄧廷楨。無幾耐兩個人畀朝廷罷免，於是伍秉鑑、伍崇曜兩仔爺趁住呢個機會，同朝廷嘅投降派合作。
道光二十一年，英國對華全權代表義律攻佔沙角砲臺同大角砲臺，逼朝廷簽《穿鼻草約》，要求賠款六百萬。後尾簽埋《廣州和約》。最終，伍崇曜拎出六百萬銀元代表清政府出面講和。《怨氣歌》裡面嘅「伍紫垣頂上，六百萬講和」，就係講呢單嘢。
道光二十二年，朝廷抽調伍崇曜去參與南京條約談判。但係大臣耆英急住投降，所以伍崇曜未到南京，條約就已經簽落。無幾耐，伍崇曜經過耆英推荐，成為「洋務委員」。 
道光二十七年，英國佬諗住租廣州河南、石圍塘同新荳街口等地，廣州百姓強烈反對，但係伍崇曜竟然將新荳欄南首柵嘅四間舖屋租畀英國佬。
道光二十九年，當時爆發反入城鬥爭，兩廣總督徐廣縉派伍崇曜向英國駐香港總督文翰同英國商人解釋，表示要暫時停止貿易，要求外國侵略者暫時放棄入城要求，避下反入城鬥爭嘅風頭。事後，徐廣縉上奏章請求褒獎伍崇曜，話佢一向畀中外各商家睇重，而廣東各商人可以齊心停止貿易對抗紅毛番，都係伍崇曜一個人嘅功勞。噉道光皇帝就獎咗伍崇曜一個三品官銜。
道光三十年，伍崇曜出錢編修《粵雅堂叢書》，由譚瑩校對編訂。
咸豐四年，廣東天地會起義，陳開、李文茂帶兵圍廣州城，伍崇曜出錢招兵撐葉名琛去殺農民起義軍，重建議引英國佬來鎮壓農民起義，但係葉名琛無採納。
咸豐五年，伍崇曜因為捐錢整紅單船，攞到咗布政使嘅頭銜，二品官；小鳳餅亦響呢年誕生。
咸豐六年，一場大火燒到十三行，連伍崇曜嘅粵雅堂亦走唔甩。怡和行損失大量資產，伍崇曜亦結束洋行總商嘅生涯。
咸豐七年，正值第二次鴉片戰爭，英國紅毛番打到來廣州。因為伍崇曜曾經係洋行總商，慣同英國人打交道，官府就叫佢出面去調停，廣東巡撫柏貴發公文派伍崇曜搵英國駐廣州領事巴夏禮。嗰兜友竟然當堂冚咗伍崇曜一巴，搞到伍崇曜好尷尬，但係之後伍崇曜又扮到談笑自若噉款，重畀柏貴笑「神色倉皇，畏巴如虎，實在可憐」。但呢個係無奈嘅舉措，作為特殊商人，佢只能係噉。
咸豐八年，伍崇曜畀地方啲戲班師傅辦「慶上元」童子班。當時，80隻豆釘屎嘅伙食、住宿、練功、演出都響伍家嘅花園。
同治二年，伍崇曜過身，享年五十四。

貢獻 

伍崇曜中意畫畫、寫詩、睇大戲，個人作品有《茶村詩話》、《粵雅堂詩鈔》等，重響白鵞潭附近起粵雅樓，同潘仕成嘅海山仙館、孔廣陶嘅三十三萬卷樓、康有為嘅萬木草堂，併稱「粵省四家」 。伍崇曜係藏書家，成日四圍搵各類孤本、秘本、善本；佢重係個出版家，為咗真正嘅經典可以留傳，而唔係由得應對八股考試嘅文章充斥市面，佢用幾十年刻書，畀公眾見識到大量珍貴嘅典籍。道光十一年，伍崇曜開始刻《嶺南遺書》第一集。因為要睇住家族生意，到咗道光三十年，伍崇曜出錢請南海舉人、學者譚瑩幫手校刻典籍，刻《粵雅堂叢書》。到1875年，伍氏刻咗二千四百幾卷書，其中《嶺南遺書》五十九種，三百四十三卷；《粵十三家集》一百八十二卷；《楚庭耆舊遺詩》七十四卷；《粵雅堂叢書》一百八十種，千幾卷；《輿地紀勝》二百卷。呢項工程對古籍嘅保存流傳同文化發展有重大意義。

梁啟超對伍崇曜喺出資刻書方面亦表示少少肯定：

攷 

元薇
類:晉江人
類:大清商人